בקרב הרביעי, ביילי וסשה בנקס הגנו על אליפות זוגות הנשים של ה-WWE נגד שיינה בייזלר וניה ג'קס. ברגעי הסיום של הקרב, בייזלר ביצעה על ביילי את מהלך ההכנעה שלה, הקיריפודה קלאץ', בזמן שבו זמנית ביצעה על בנקס את מהלך הדת' לוק. בייזלר השתמשה בידה של בנקס כדי לחנוק את שותפתה, ביילי, שבתגובה נכנעה. בעקבות כניעתה של ביילי, בייזלר וג'קס זכו באליפות זוגות הנשים של ה-WWE.
לאחר מכן, קית' לי התמודד מול רנדי אורטון. במהלך הקרב, אורטון התגרה בלי והצהיר שהוא מתאבק שצריך לכבד אותו. בסיום, בזמן שאורטון ניסה לבצע על לי את מהלך הסיום שלו, ה-RKO, האחרון התחמק מכך וביצע עליו את מהלך הספיריט בומב כדי לרשום ניצחון מפתיע בקרב היחידים שלם וצפה הראשון שלו ברוסטר הראשי.
בקרב הלפני אחרון, ריי ודומיניק מיסטריו התמודדו בקרב זוגות מול סת' רולינס ומרפי. ברגעי הסיום של הקרב, כשרולינס ניסה לבצע על ריי את מהלך הפאוורבומב לפינת הזירה, האחרון התחמק מכך ומרפי שהיה מוכן בדופן הזירה לבעוט בראשו של מיסטריו, פגע באופן בלתי מכוון בראשו של רולינס. ריי שלח את מרפי אל בין חבלי הזירה ואיפשר לבנו, דומיניק, לבצע עליו את מהלך ה-619 ולאחר מכן את מהלך הספלאש אשר הספיקו לו כדי להשיג את הניצחון בקרב.
הקרב המרכזי.
בקרב המרכזי, "השד" בריי וויאט הגן על האליפות האוניברסלית נגד ברון סטרומן ורומן ריינס בקרב ללא חוקים משולש. "השד" עשה את דרכו אל הזירה ראשון ולאחר שהאורות נדלקו, הוא הותקף על ידי ברון סטרומן כך שהקרב החל, אף על פי שריינס לא נכנס. תקיפה זו הובילה לכך שהשניים התמודדו זה מול זה. סטרומן ביצע על "השד" את מהלך הפאוורבומב, כשניסיון ההצמדה שבא לאחר מכן לא צלח. מנגד, "השד" ביצע על סטרומן את מהלך "האחות אביגיל", שגם הוא לא הספיק כדי לנצח בקרב. לאחר מכן, "השד" הוציא את פטיש העץ שלו על מנת להכות את סטרומן בעזרתו, לעומת זאת, סטרומן הצליח לקום על רגליו ותקף אותו. כל זאת לא עזר לסטרומן ולבסוף הוא ספג מהלומות מפטיש העץ של וויאט. השניים הובילו אחד את השני לאזור רמפת הכניסה לזירה, כשוויאט ניסה לבצע פעם נוספת על סטרומן את מהלך "האחות אביגיל", לעומת זאת, סטרומן חמק מכך וביצע עליו במקום את מהלך הספיר. השניים נאבקו זה מול זה בחזרה לזירה, שם סטרומן ניסה לבצע על "השד" מהחבל העליון את מהלך הספלאש. עם זאת, האחרון ביצע במקום את מהלך הסופרפלקס, שגרם לזירה להתפרק. לפתע, רומן ריינס (שלווה לקרב על ידי פול היימן) הגיע כשבידו כיסא. הוא חתם בסופו של דבר על החוזה לקרב ונכנס רשמית אל הקרב. ריינס נכנס לזירה וניסה להצמיד את "השד" ואת סטרומן לניצחון, אך השניים לא העניקו לו את הזכייה בתואר בכזאת קלות. אז, ריינס תקף את סטרומן בעזרת מכות כיסא מרובות וניסה להצמיד שוב אותו, ניסיון הצמדה שלא היה מוצלח. כשריינס ניסה לתקוף את "השד" בעזרת הכיסא, האחרון קם על רגליו וביצע על ריינס את מהלך המנדיבל קלאו. בתגובה, ריינס הכה אותו בעזרת מכה מתחת לחגורה, ביצע על סטרומן את מהלך הספיר והצמיד אותו לניצחון, שהקנה לו זכייה שנייה באליפות האוניברסלית.
תוצאה לאורך זמן.
לילה לאחר מכן בתוכנית "Raw", שלושה קרבות יחידים התקיימו, כשהמנצח בכל אחד מהם העפיל לקרב משולש, שהתקיים בהמשך הערב וקבע את הטוען לכתר לאליפות ה-WWE של דרו מקינטייר באירוע התנגשות של אלופים. רנדי אורטון, קית' לי וסת' רולינס ניצחו את קווין אואנס, דולף זיגלר ודומיניק מיסטריו, בהתאמה, והעפילו לקרב המשולש. בקרב זה, אורטון ניצח וקיבל הזדמנות נוספת להתחרות על התואר מול מקינטייר.
ה-Riott Squad התמודדו מול The IIconics בקרב חוזר, כשהתניית הקרב הייתה שהמנצחות בו יקבלו קרב על אליפות זוגות הנשים של ה-WWE, בעוד שהמפסידות יהיו חייבות להיפרד. ה-Riott Squad ניצחו בקרב וכתוצאה מכך קיבלו הזדמנות עתידית להתמודד על חגורות אליפות הזוגות. לעומת זאת, פייטון רויס ובילי קיי נפרדו. הקרב שהובטח ל-Riott Squad הוכרז לאחר מכן באופן רשמי לאירוע התנגשות של אלופים.
סמאקדאון.
בתוכנית "סמאקדאון" באותו השבוע, האלוף האוניברסלי החדש, עתה בדמות הרעה, רומן ריינס לצד פול היימן, היו בקטע הפותח של התוכנית. היימן הסביר על השותפות החדשה שלו עם ריינס, שבמסגרתה הוא משמש כ"יועץ המיוחד" של ריינס (בניגוד לתפקידו כ"סנגור" של ברוק לסנר). הוא הצהיר שריינס הוא זה שהחזיר אותו בחזרה, מכיוון שארגון ה-WWE שכח מקיומו של ריינס במהלך היעדרותו, וכך הארגון שכח את היימן, שלא הופיע מאז רסלמניה 36. הוא ביקר בחריפות את האוהדים על חוסר הכבוד שלהם כלפי ריינס ועל מוסר העבודה שלו למרות בעיותיו הרפואיות. בנוסף, הוא לעג על העובדה שברון סטרומן ו"השד" בריי וויאט נבחרו לכהן כאלופים האוניברסליים בזמן חמשת החודשים שריינס נעדר, וטען שלאף אחד מהשניים לא הגיע תואר זה. היימן הודיע שהטוען לכתר הבא של ריינס על התואר באירוע התנגשות של אלופים יקבע דרך קיומו של קרב מרובע מאוחר יותר באותו הערב. ביג אי, מאט רידל, המלך קורבין ושיימוס נקבעו לקרב זה. לעומת זאת, ביג אי הותקף על ידי שיימוס ולא היה יכול לקחת חלק פעיל בקרב. בן דודו של ריינס, ג'יי אוסו, החליף את ביג אי בקרב, כשלבסוף הוא זה שניצח בו וכתוצאה מכך קיבל קרב על האליפות האוניברסלית נגד ריינס באירוע התנגשות של אלופים.
ביילי וסשה בנקס התמודדו מול ניה ג'קס ושיינה בייזלר בקרב חוזר על אליפות זוגות הנשים של ה-WWE. במהלך הקרב, בנקס ניסתה לתקוף את בייזלר, שהתנדנדה על עמוד הזירה, בעזרת מהלך ה-Double Knees שלה. לעומת זאת, בייזלר חמקה מבנקס ובמקום זאת פצעה את ברכה השמאלית לאחר שהתנגשה בעמוד הזירה. בסופו של דבר, בנקס וביילי הפסידו בקרב לאחר שג'קס ביצעה על השתיים את מהלך הדייבינג קרוסבאדי כדי להשיג את הניצחון בקרב אשר העניק לה ולבייזלר הגנה מוצלחת על התואר. לאחר הקרב, הצוות הרפואי התכוון לטפל בבנקס בזמן שביילי צפתה במתרחש מהצד. ביילי העמידה פנים שהיא באה לעזרת בנקס לפנותה אל מאחורי הקלעים, לעומת זאת, בזמן שהשתיים היו מצידו החיצוני של דופן הזירה, ביילי תקפה את בנקס באכזריות בצעד שגרם לסיום השותפות ביניהן.
All Out (2019)
(2019) All Out היה אירוע היאבקות מקצועית בשיטת השלם וצפה של ארגון ההיאבקות All Elite Wrestling (AEW). האירוע נערך ב-31 באוגוסט 2019 במרכז סירס בפרוורי שיקגו של הופמן אסטייטס, אילינוי. האירוע היה האירוע הרביעי של ארגון זה.
עשרה קרבות התנהלו באירוע, כולל שניים שהתקיימו במופע המקדים לאירוע. בקרב המרכזי, כריס ג'ריקו ניצח את אדם פייג' והפך לאלוף העולם הראשון של AEW. עוד ברשימת הקרבות, הלוצ'ה בראדרס (פנטגון ג'וניור וריי פיניקס) ניצחו את היאנג באקס (מאט ג'קסון וניק ג'קסון) בקרב סולם זוגות ושמרו על אליפות הזוגות העולמית של AAA, קודי ניצח את שון ספירס ופאק ניצח את קני אומגה כתוצאה מהחלטת השופט. חגורת אליפות הנשים של AEW נחשפה, כאשר קרב בין מנצחת קרב הקזינו באטל רויאל נשים, ניילה רוז, למנצחת בקרב היחידים, ריהו, נקבע באופן רשמי לתוכנית הבכורה של AEW בערוץ TNT ב-2 באוקטובר.
הפקה.
רקע.
במהלך אירוע הבכורה של AEW, Double or Nothing, האירוע All Out הוכרז כאירוע ההמשך הבלתי רשמי לאירוע All In. לאחר מכן, הוכרז שהסטארקאסט III (כנס חובבים של היאבקות מקצועית) ייערך באותו סוף שבוע שבו יתקיים האירוע All Out.
ב-14 ביוני, דווח על ידי AEW שהכרטיסים לאירוע נמכרו בתוך 15 דקות מרגע פתיחת אפשרות קניית הכרטיסים.
ב-19 ביוני 2019, דווח בסרטון ווידאו באינטרנט על ידי מנהלת המותג הראשית, ברנדי רודס, שחגורת אליפות הנשים של AEW תיחשף באירוע All Out. רודס לא שחררה פרטים נוספים לגבי מתי ואיך האלופה הראשונה תוכתר.
ב-12 באוגוסט, דווח שהאירוע יהיה זמין לרכישה בממלכה המאוחדת בחבילת הערוצים של ITV. בנוסף לכך, דווח שהאירוע יכלול מופע מקדים של שעה אשר יקרא "Buy In", וישודר בערוץ ITV4.
ב-27 באוגוסט, נודע שחברת "Cracker Barrel" תהיה נותנת החסות של אחד מהקרבות באירוע.
ב-30 באוגוסט, ביום שלפני האירוע, TNT שידרו תוכנית של שעה אשר נקראה "Countdown to All Out". לתוכנית זו היו 390 אלף צפיות.
עלילות.
האירוע כלל קרבות שנבעו מעלילות מתוסרטות במהלך התקופה שעד לקיום האירוע. העלילות הופקו דרך סדרת היוטיוב בערוץ של היאנג באקס, "Being The Elite", ובסדרת היוטיוב בערוץ של AEW, "The Road to All Out".
במהלך המופע המקדים לאירוע Double or Nothing, AEW ערכו קרב קזינו באטל רויאל, שבו המנצח בקרב יפגוש את המנצח בקרב המרכזי בין קני אומגה לכריס ג'ריקו עבור קרב עתידי על אליפות העולם של AEW. אדם פייג' ניצח בקרב הקזינו באטל רויאל, בעוד שכריס ג'ריקו ניצח את קני אומגה בקרב המרכזי. שבוע לאחר מכן, הקרב בין ג'ריקו לפייג' על אליפות העולם של AEW הפך רשמי לאירוע All Out. לאחר הקרב של פייג' באירוע Fight for the Fallen, ג'ריקו תקף את פייג'. באותו האירוע, פייג' חזר ותקף את ג'ריקו בזמן נאומו של האחרון.